O‘zbekiston terma jamoasi yutolmagan raqiblar bilan tanishing

O‘zbekiston milliy terma jamoasi bugunga qadar 47 ta terma jamoaga qarshi maydonga tushgan. Ana shu raqiblar orasida O‘zbekiston vakillari 11 tasini mag‘lub eta olmagan, deb xabar beradi “Stadion.uz”.

1. Avstraliya. 3 o‘yin, 3 mag‘lubiyat. To‘plar nisbati: 0:9
O‘zbekiston terma jamoasi tarixidagi eng noqulay raqiblardan biri hisoblanadigan Avstraliyani mag‘lub etish uyoqda tursin, O‘zbekiston vakillari hattoki durangga ham erisha olmagan. Buning ustiga “yashil qit’a” vakillariga qarshi kechgan 3 o‘yinda birorta ham gol ura olmagan. To‘plar nisbati ham daxshatli ko‘rinishga ega 0:9. Avstraliya O‘zbekiston termasini 2011-yilgi Osiyo kubogi yarim finalida 6:0 hisobida mag‘lub etganini ta’kidlab o‘tish joiz.
2. Estoniya. 2 o‘yin, 2 durang. To‘plar nisbati: 3:3
O‘zbekiston terma jamoasi Yevropa qit’asi vakili bo‘lgan Estoniya termasiga qarshi 2 ta o‘rtoqlik o‘yini o‘tkazgan. Dastlabkisi 2007-yil Toshkentda bo‘lgan va unda hisob ochilmagan edi. Ikkinchi bahs esa Tallinda o‘tkazilgan va tomonlar 3:3 hisobidagi durangga imzo chekkan. Shu tariqa Estoniya O‘zbekistondan yutqazmagan navbatdagi raqibga aylandi.
3. Belarus. 2 o‘yin, 1 durang, 1 mag‘lubiyat. To‘plar nisbati: 3:4
Belarus terma jamoasi bilan ham 2 ta o‘rtoqlik uchrashuvi o‘tkazilgan. Dastlabki o‘yin Minsk shahrida bo‘lgan va unda tomonlar 2:2 hisobidagi murosa ko‘chasini tanlagan. Javob o‘yinida esa Yevropa vakili Toshkentdan 2:1 hisobidagi g‘alaba bilan qaytgan.
4. Nigeriya. 2 o‘yin, 2 mag‘lubiyat. To‘plar nisbati: 2:4
O‘zbekiston termasining Afrikalik yagona raqibi Nigeriya hisoblanadi. O‘zbekiston vakillari nigeriyaliklar bilan Afro-Osiyo kubogida uchrashgan. Ilk o‘yin Toshkentda kechgan va unda qora qit’a vakillari 3:2 hisobida g‘alaba qozongan. Javob o‘yinida ham nigeriyaliklar kichik hisobda zafar quchgan.
5. Ukraina. 2 o‘yin, 2 mag‘lubiyat. To‘plar nisbati: 1:4
Ukraina termasi ham O‘zbekistonga 2 marta raqib bo‘lgan. Har ikkala o‘yin ham o‘rtoqlik doirasida bo‘lib Kiyevda o‘tkazilgan. 2007-yilda ukrainaliklar 2:0 hisobida, 2011-yilda esa 2:1 hisobida g‘alaba qozongan.
6. Armaniston. 2 o‘yin, 2 mag‘lubiyat. To‘plar nisbati: 1:5
O‘zbekiston vakillari armanlar bilan ham 2 marta ro‘baro‘ kelgan va ularga ham har ikkala o‘yinni boy bergan. Dastlabki bellashuv 2001-yilda “Albina Mobitel” kubogi o‘yiniga to‘g‘ri kelgan: unda O‘zbekiston raqibi 2:0 hisobida g‘alabaga erishgan. Ikkinchi bahs esa Yerevanda o‘rtoqlik maqomida bo‘lib o‘tgan va mezbonlar 3:1 hisobida yutuqqa erishgan.
7. Suriya. 1 o‘yin, 1 mag‘lubiyat. To‘plar nisbati: 1:2
Suriya termasi O‘zbekistonga bir marta raqib bo‘lgan bo‘lsa ham, eng muhim o‘yinda O‘zbekiston termasini mag‘lub etgan edi. 1996-yilgi Osiyo kubogining 3-turida O‘zbekiston vakillarini Suriya bilan o‘yinda durang ham guruhdan olib chiqar edi. Biroq suriyaliklar o‘shanda 2:1 hisobida g‘alaba qozongan edi.
8. Albaniya. 1 o‘yin, 1 mag‘lubiyat. To‘plar nisbati: 0:1
Albaniya bilan o‘tkazilgan yagona uchrashuv 2010-yil Durresda bo‘lib o‘tgan. O‘rtoqlik uchrashuvi maqomiga ega bo‘lgan bahsda Yevropa qit’asi vakili kichik hisobda zafar quchgan.
9. Chernogoriya. 1 o‘yin, 1 mag‘lubiyat. To‘plar nisbati: 0:1
O‘zbekiston termasi Chernogoriya bilan 2011-yil Podgoritsada o‘rtoqlik uchrashuvi o‘tkazgan. O‘yinning so‘nggi soniyalarida chernogoriyalik Vukchevishning yagona goli mezbonlarga g‘alabani tuhfa qilgan. O‘zbekiston vakillari esa uyga quruq qaytishga majbur bo‘lgan.
10. Isroil. 1o‘yin, 1 mag‘lubiyat. To‘plar nisbati: 0:2
2001-yil O‘zbekiston terma jamoasi Isroilda mezbonlarga qarshi o‘rtoqlik o‘yinida maydonga tushgan. Yevropa qit’asi vakillarining birinchi bo‘limda urgan ikkita goli o‘yinga “nuqta” qo‘ygan edi.
11. Slovakiya. 1 o‘yin, 1 mag‘lubiyat. To‘plar nisbati: 1:4
O‘zbekiston futbolchilari Slovakiya terma jamoasi bilan 2002-yil uchrashgan. O‘shanda mezbonlar O‘zbekiston vakillarini ayab o‘tirmagan va yirik 4:1 hisobida g‘alaba qozongan. O‘zbekiston termasining yagona javob goliga Zayniddin Tojiyev mualliflik qilgan edi.